Title: ระเบียบกรมเจ้าท่า ว่าด้วยหลักเกณฑ์และวิธีการในการยื่นและการพิจารณาคำขออื่น ๆ ของผู้ประกอบการขนส่งต่อเนื่องจดทะเบียน พ.ศ. 2554

ระเบียบกรมเจ้าท่า

ระเบียบกรมเจ้าท่า
ว่าด้วยหลักเกณฑ์และวิธีการ
ในการยื่นและการพิจารณาคำขออื่น
ๆ ของผู้ประกอบการขนส่งต่อเนื่องจดทะเบียน
พ.ศ. ๒๕๕๔

เพื่อให้มีหลักเกณฑ์และวิธีการในการยื่นและการพิจารณาคำขออื่น ๆ
ของผู้ประกอบการขนส่งต่อเนื่องจดทะเบียนที่ชัดเจนแก่ผู้ประกอบการขนส่งต่อเนื่องจดทะเบียน
ในการยื่นเรื่องต่อพนักงานเจ้าหน้าที่ให้ดำเนินการตามคำขออื่น ๆ
ของผู้ประกอบการขนส่งต่อเนื่องจดทะเบียน และจัดเก็บค่าธรรมเนียมคำขออื่น ๆ ตาม
(๑๑) แห่งกฎกระทรวงกำหนดค่าธรรมเนียมตามกฎหมายว่าด้วยการขนส่งต่อเนื่องหลายรูปแบบ
พ.ศ. ๒๕๕๐ อธิบดีกรมเจ้าท่าในฐานะนายทะเบียนตามพระราชบัญญัติการขนส่งต่อเนื่องหลายรูปแบบ
พ.ศ. ๒๕๔๘ จึงออกระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบกรมเจ้าท่า
ว่าด้วยหลักเกณฑ์และวิธีการในการยื่นและการพิจารณาคำขออื่น ๆ
ของผู้ประกอบการขนส่งต่อเนื่องจดทะเบียน พ.ศ. ๒๕๕๔

ข้อ ๒[๑]
 ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในระเบียบนี้
นายทะเบียน หมายถึง
อธิบดีกรมเจ้าท่าหรือพนักงานเจ้าหน้าที่ซึ่งอธิบดีกรมเจ้าท่ามอบหมายให้ปฏิบัติหน้าที่นายทะเบียน
พนักงานเจ้าหน้าที่ หมายถึง ข้าราชการกรมเจ้าท่าซึ่งนายทะเบียนแต่งตั้งเพื่อปฏิบัติการตามพระราชบัญญัติการขนส่งต่อเนื่องหลายรูปแบบ
พ.ศ. ๒๕๔๘
แบบคำขออื่น ๆ หมายถึง
แบบที่ใช้สำหรับการยื่นและการพิจารณาคำขออื่น ๆ
ของผู้ประกอบการขนส่งต่อเนื่องจดทะเบียน ตามที่กำหนดไว้ท้ายระเบียบนี้

ข้อ ๔  ผู้ประกอบการขนส่งต่อเนื่องจดทะเบียนที่ประสงค์จะยื่นคำขออื่น
ๆ ของผู้ประกอบการขนส่งต่อเนื่องจดทะเบียน ให้ยื่นคำขอตามแบบคำขออื่น ๆ
ต่อพนักงานเจ้าหน้าที่ ณ สำนักส่งเสริมการขนส่งทางน้ำและการพาณิชยนาวี กรมเจ้าท่า
พร้อมด้วยเอกสารหลักฐานที่เกี่ยวข้องกับเรื่องที่ขอตามที่กำหนดไว้ในแบบดังกล่าว

ข้อ ๕  เมื่อมีการยื่นคำขออื่น
ๆ ของผู้ประกอบการขนส่งต่อเนื่องจดทะเบียน
ถ้าพนักงานเจ้าหน้าที่เห็นว่าไม่อาจดำเนินการตามคำขอได้เนื่องจากผู้ยื่นคำขอแสดงหลักฐานไม่ครบถ้วนให้แจ้งเป็นหนังสือให้ผู้ยื่นคำขอทราบ
เมื่อผู้ยื่นคำขอได้ยื่นแสดงหลักฐานเพิ่มเติมและพนักงานเจ้าหน้าที่ได้ตรวจสอบแล้วเห็นว่าเป็นผู้ประกอบการขนส่งต่อเนื่องซึ่งได้จดทะเบียนไว้แล้ว
และมีเอกสารหลักฐานเพียงพอที่จะดำเนินการตามคำขอได้
ให้พนักงานเจ้าหน้าที่นำเสนอต่อนายทะเบียนภายในสิบห้าวันนับแต่วันที่ได้รับเอกสารหลักฐานเพียงพอที่จะดำเนินการตามคำขอดังกล่าว

ข้อ ๖  ให้อธิบดีกรมเจ้าท่าเป็นผู้รักษาการตามระเบียบนี้

ประกาศ
ณ วันที่ ๗ กุมภาพันธ์ พ.ศ. ๒๕๕๔
ถวัลย์รัฐ
 อ่อนศิระ
อธิบดีกรมเจ้าท่า

[เอกสารแนบท้าย]

๑. คำขออื่น ๆ ของผู้ประกอบการขนส่งต่อเนื่องจดทะเบียน

(ดูข้อมูลจากภาพกฎหมาย)

ปริยานุช/ผู้จัดทำ
๒๔ พฤษภาคม
๒๕๕๔

ณัฐวดี/ตรวจ
๒๔ พฤษภาคม
๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๕๑ ง/หน้า ๓๓/๓ พฤษภาคม ๒๕๕๔